Komission tiedonanto Lomén yleissopimuksen 366 a artiklaan perustuvien neuvottelujen aloittamisesta Haitin kanssa /* KOM/2000/0486 lopull. */





KOMISSION TIEDONANTO Lomén yleissopimuksen 366 a artiklaan perustuvien neuvottelujen aloittamisesta Haitin kanssa R. Smarthin hallituksen erottua kesäkuussa 1997 Haitissa on vallinnut poliittisten instituutioiden kriisi, joka voidaan ratkaista ainoastaan järjestämällä demokraattiset vaalit. Useiden viivästysten jälkeen yleisten vaalien ensimmäinen kierros järjestettiin lopulta 21. toukokuuta 2000, ja tavoitteena oli valita 19 senaattoria, 83 kansanedustajaa, 133 kunnanjohtajaa sekä 7124 kunnanvaltuustojen edustajaa. Kansainvälinen yhteisö valtuutti Haitin viranomaisten suostumuksella Amerikan maiden järjestön (OAS) tarkkailemaan vaaleja. OAS:n lisäksi eri valtiot ja kansainväliset järjestöt (Yhdysvallat, Kanada, Espanja, ranskankielisten valtioiden yhteisö) lähettivät tarkkailijoita ja maahan perustettiin myös kansallisten tarkkailijoiden verkosto (Conseil national d'Observation des élections, CNO). Ensimmäinen äänestyskierros sujui rauhallisesti (joitakin yksittäisiä tapauksia lukuun ottamatta) ja osallistumisaste oli korkea. Väliaikaisen vaalilautakunnan (Conseil Electoral Provisoire, CEP) 29. toukokuuta ilmoittamat osittaiset ja väliaikaiset tulokset osoittivat kokonaisvoittajaksi entisen presidentin Jean Bertrand Aristiden LAFAMNI LAVALLAS -puolueen, joka erityisesti senaatissa olisi saanut näiden tulosten mukaan 16 paikkaa 17:stä. OAS:n 24. toukokuuta julkaiseman tiedotteen mukaan vaalit olivat sujuneet tyydyttävällä tavalla huolimatta joistakin merkittävistä väärinkäytöksistä, joilla ei kuitenkaan useimmiten ole ollut merkittävää vaikutusta tuloksiin. Oppositiopuolueet ovat esittäneet väliaikaiselle vaalilautakunnalle useita petoskanteita. OAS:n kansainvälisen tarkkailijaryhmän johtaja O. Marville kirjoitti 2. kesäkuuta väliaikaisen vaalilautakunnan puheenjohtajalle kiinnittääkseen tämän huomion senaatin paikkojen jakamisessa käytettyyn laskutapaan, joka on sekä vaalilain että perustuslain vastainen. Haitin viranomaiset pitivät tätä puuttumisena maan sisäisiin asioihin. YK:n pääsihteeri antoi 14. kesäkuuta julkilausuman, jossa hän pyysi väliaikaista vaalilautakuntaa kunnioittamaan OAS:n suosituksia ja vaalilakia. 18. kesäkuuta, kun kaksi väliaikaisen vaalilautakunnan yhdeksästä jäsenestä oli eronnut, sen puheenjohtaja Léon Manus pakeni Yhdysvaltoihin, jossa hän ilmoitti häneen kohdistetusta painostuksesta ja uhkauksista, joissa häntä oli vaadittu julkaisemaan tulokset sellaisinaan ilman OAS:n huomioita. Hänen mukaansa LAFAMNI LAVALLAS -puolueesta olisi tullut valituksi ensimmäisen kierroksen perusteella suoraan vain viisi senaattoria (eikä 16), jos vaalilakia olisi sovellettu. Jäljelle jääneet kuusi väliaikaisen vaalilautakunnan jäsentä ilmoittivat kuitenkin tuloksista virallisesti (muutoksitta). Kansainvälinen yhteisö (Yhdysvallat, Kanada, Ranska, EU) reagoi paheksumalla jyrkästi käytettyä laskutapaa ja vaati tarkistamaan tuloksia (jotka ovat virallisia vasta kun ne julkaistaan maan virallisessa lehdessä). Samalla tavalla asiaan suhtautuivat monet Haitin yhteiskuntaa edustavat organisaatiot kuten RCN (maan kansalaisyhteiskunnan verkosto), piispainkokous, kauppakamari, protestanttinen liitto ja Haitin teollisuuden etujärjestö. Yhteiseen ryhmään liittyneet oppositiopuolueet ovat ilmoittaneet, etteivät ne osallistu toiselle kierrokselle, joskin eräiden lähteiden mukaan monet ehdokkaat saattavat asettua ehdolle henkilöehdokkaina. Diplomaattikunnan kanssa 26. kesäkuuta pidetyssä kokouksessa presidentti Préval ilmoitti, että hän pitää voimassa päätöksensä olla muuttamatta ensimmäisen kierroksen tuloksia ja että toinen vaalikierros järjestetään 9. heinäkuuta. Kansainvälinen tarkkailijaryhmä julkaisi 7. heinäkuuta tiedotteen, jonka mukaan se ei aio seurata toista vaalikierrosta, koska väliaikaisen vaalilautakunnan julkistamat tulokset ovat virheelliset. Tiedotteessaan kansainvälinen tarkkailijaryhmä toteaa, että nämä vääristellyt tulokset, joilla on merkittävä vaikutus ensimmäisellä kierroksella senaattiin valittujen ehdokkaiden lukumäärään, eivät voi millään tavoin olla uskottavan ja oikeudenmukaisen vaalimenettelyn perustana. Kansainvälisen tarkkailijaryhmän ja kansallisten tarkkailijoiden (RCNO) vetäytymisestä huolimatta toinen vaalikierros järjestettiin 9. heinäkuuta, mutta äänestysprosentti vaikuttaa jääneen alhaiseksi. EU valitti jo 12. maaliskuuta julkaistussa julkilausumassaan vaalien siirtämistä sekä korosti vaalien ja niiden uskottavuuden tärkeyttä, jotta Euroopan avustustoimintaa voitaisiin jatkaa ja laajentaa. AKT-maiden ja EU:n 20.-23. maaliskuuta pidetyn yhteisen edustajakokouksen päätöslauselmassa ilmaistiin myös huolestuminen vaalimenettelyn viivästymiseen ja korostettiin demokraattisten instituutioiden luomisen tärkeyttä. Vaalimenettelyn epäuskottavuus eli siis Lomén yleissopimuksen 5 artiklassa määriteltyjen demokraattisten periaatteiden ja oikeusvaltion kunnioittamatta jättäminen on vahvistanut nämä huolet. Edellä todetun perusteella ja Lomén yleissopimuksen 366 a artiklan perusteella komissio ehdottaa neuvostolle asianomaisen AKT-valtion kutsumista neuvotteluihin oheisessa kirjeessä esitettyjen ehtojen mukaisesti tilanteen tarkastelemiseksi perusteellisesti ja tarvittaessa sen korjaamiseksi. Neuvottelujen tarkoituksena on korostaa sitä, miten tärkeänä Euroopan unioni pitää Lomén yleissopimuksen 5 artiklassa tarkoitettujen olennaisten seikkojen kunnioittamista, ja selvittää, miten Haiti aikoo näitä vaatimuksia noudattaa. LIITE Bryssel ... Arvoisa herra pääministeri Amerikan maiden järjestön kansainvälisen tarkkailijaryhmän tiedotteessa 7. heinäkuuta valitettiin syvästi sitä, ettei yleisten vaalien ensimmäisen kierroksen tulosten laskennassa ole noudatettu vaalilakia, ja todettiin, ettei näitä tuloksia voida pitää uskottavan ja oikeudenmukaisen vaalimenettelyn perustana. Euroopan unioni pitää valitettavana, ettei väliaikainen vaalilautakunta ole tunnustanut tätä virhettä, joka asettaa kyseenalaiseksi vaalien perusteella syntyvien instituutioiden lainmukaisuuden. Ottaen huomioon Lomén yleissopimuksen 5 artiklan määräykset, jotka koskevat oikeusvaltion ja demokraattisten periaatteiden kunnioittamista, minulla on kunnia kutsua Haiti Lomén yleissopimuksen 366 a artiklan mukaisesti neuvotteluihin tilanteen tarkastelemiseksi perusteellisesti ja tarvittaessa sen korjaamiseksi. Ehdotan, että neuvottelut käytäisiin Brysselissä ........ Euroopan unionin neuvoston rakennuksessa. Kunnioittavasti Neuvoston puolesta Komission puolesta Tiedoksi: AKT-suurlähettiläskomitean puheenjohtaja Haitin suurlähettiläs Euroopan unionissa AKT-valtioiden ryhmän pääsihteeri